Sorin Oprescu, aflat in arest preventiv, a fost examinat vineri seara de un medic iar sambata a ajuns la Spitalul Universitar de Urgenta.

UPDATE 19:00 Potrivit ultimelor informatii provenind de la surse medicale, Oprescu este in continuare in spital si ar fi fost internat la Cardiologie. Nu se stie daca e vorba de o internare de o zi sau de lunga durata, dar se contureaza situatia ca fostul edil sa ramana in spital peste noapte.

Sorin Oprescu este diabetic si dependent de insulina si are montat un stent. El a cerut expres sa fie adus la Spitalul Universitar, unde a fost director si ii cunoaste pe medici si unde lucreaza si iubita sa, la Terapie Intensiva.

UPDATE 17:00 Primarul suspendat al Capitalei, Sorin Oprescu, a fost adus sambata, in jurul orei 16, pentru investigatii medicale, la Spitalul Universitar de Urgenta Bucuresti, fiind transportat din arest cu o masina a Politiei Capitalei, au precizat surse pentru Agerpres.

Aprobarea cererii de a fi transferat la Spitalul Universitar pentru investigatii a fost confirmata de avocatul lui Sorin Oprescu, Alexandru Chiciu.

"In timp ce ma aflam in aceasta dimineata la arest, i s-a aprobat cererea de a fi transferat la Spitalul Universitar pentru investigatii. Decizia medicala apartine celor de la spital. Important este ca cei de la arest ne-au confirmat ca s-a aprobat solicitarea noastra de a fi transportat la spital. Dimineata, cand eu am fost in arest, era slabit, foarte slabit", a declarat Chiciu, sambata dupa-amiaza, pentru Agerpres.

Avocatul Poporului, Victor Ciorbea, a declarat vineri ca, in cazul in care recomandarile facute Centrului de Retinere si Arestare Preventiva unde se afla Sorin Oprescu nu sunt luate in considerare, institutia pe care o conduce se poate adresa ministrului de Interne, Gabriel Oprea.

"Avem in vedere diabetul avansat de care sufera Oprescu, faptul ca s-a plans ca a mancat numai din alimentele care i-au fost aduse la pachet, si-a expirat cota si, din pacate, nu prea mai are cu ce se hrani respectand regimul pentru boala de care sufera", a precizat Victor Ciorbea, la finalul unei conferinte de presa in care s-au prezentat concluziile raportului unei echipe care a efectuat o investigatie la centrul de arest unde se afla primarul suspendat al Capitalei.

Concluziile raportului recomanda prezentarea de urgenta a lui Oprescu la o unitate medicala cardiologica dotata cu aparatura de specialitate, care sa permita investigarea pacientului conform recomandarii medicului de la Spitalul Sf. Ioan, avand in vedere agravarea starii de sanatate si contextul patologic la momentul efectuarii vizitei de catre o echipa a Avocatului Poporului.

Situatia lui Sorin Oprescu in dimineata de sambata

Cel care l-a consultat pe Oprescu a lucrat alaturi de fostul primar la Spitalul Universitar din Capitala. In plus, a fost si doctorul familiei Ceausescu.

Reporter: Cum se simte domnul Oprescu?

Leonida Gherasim, medic: Asa, mediocru.

Reporter: De ce mediocru?

Leonida Gherasim, medic: Pentru ca are o asociatie de boli. Recomandarile le-am facut scrise si nu se pot comunica. Starea de sanatate se poate complica la orice persona care are diabet sau are factor de risc sau are hipertensiune.

Reporter: Este schimbat?

Leonida Gherasim, medic: E schimbat, e mai slab asa, mai putin tonic."

La cateva ore dupa ce instanta de judecata a decis ca Sorin Oprescu ramane dupa gratii, avocatul poporului, Victor Ciorbea, a spus ca fostul primar al Capitalei trebuie internat intr-un spital.

Sorin Oprescu a ajuns in arest pe data de 6 septembrie. Este acuzat ca a primit mita 25.000 de euro de la patronul unei firme care dorea sa se asigure ca are un contract ferm cu primaria si ca va fi platit pentru munca prestata.